b"\n_START_ARTICLE_\nJonathan Littell\n_START_SECTION_\nBiografi\n_START_PARAGRAPH_\nLittell er s\xc3\xb8nn av forfatteren Robert Littell. Mens hans besteforeldre var j\xc3\xb8der som emigrerte fra Polen til USA p\xc3\xa5 slutten av det 19. \xc3\xa5rhundre, definerer ikke Littell seg som j\xc3\xb8de \xc2\xabi det hele tatt\xc2\xbb og er sitert p\xc3\xa5 \xc3\xa5 ha sagt: \xc2\xabfor me Judaism is more [of] a hictorical background\xc2\xbb. Han studerte kunst og litteratur p\xc3\xa5 Yale University og tok eksamen med bachelorgrad i 1989._NEWLINE_Littell ankom Frankrike tre \xc3\xa5r gammel og fullf\xc3\xb8rte s\xc3\xa5 en del av sin utdannelse i hjemlandet fra han var tretten til seksten \xc3\xa5r, f\xc3\xb8r han returnerte til Frankrike for \xc3\xa5 oppn\xc3\xa5 sin baccalaur\xc3\xa9at._NEWLINE_1994\xe2\x80\x932001 arbeidet Littell for den internasjonale humanit\xc3\xa6re organisasjonen Action Against Hunger. Han ledet organisasjonens arbeid i Tsjetsjenia. I januar 2001 ble han offer for et bakholdsangrep, der han ble lettere skadet og Kenny Gluck fra Leger Uten Grenser ble kidnappet._NEWLINE_Littell fikk fransk statsborgerskap i mars 2007 og han kunne beholde sitt amerikanske statsborgerskap.\n_START_SECTION_\nOm Israel\n_START_PARAGRAPH_\nI et intervju med Haaretz i mai 2008 beskyldte Littell Israel for \xc3\xa5 anvende Holocaust for politiske m\xc3\xa5l og sammenliknet Israels oppf\xc3\xb8rsel i de okkuperte omr\xc3\xa5dene med den til nasjonalsosialistene f\xc3\xb8r andre verdenskrig.\n_START_SECTION_\nVerker\n_START_PARAGRAPH_\nLittells roman, Les Bienveillantes, ble skrevet p\xc3\xa5 fransk og utgitt i Frankrike i 2006 (Norsk utgave 2008: De velvillige). Romanen forteller historien om den andre verdenskrig og \xc3\xb8stfronten gjennom minnene til den fiktive SS Obersturmbannf\xc3\xbchrer Maximilian Aue._NEWLINE_Littell har sagt at han ble inspirert til \xc3\xa5 skrive romanen etter \xc3\xa5 ha sett et fotografi av Zoya Kosmodemyanskaya, en sovjetisk partisan som ble henrettet av nasjonalsosialistene. Den opprinnelige inspirasjonen til romanen sporer han til Claude Lanzmanns Shoah, en kritikerrost film om Holocaust, fra 1989. Research til romanen ble p\xc3\xa5begynt i 2002, det f\xc3\xb8rste utkastet ble skrevet for h\xc3\xa5nd p\xc3\xa5 112 dager._NEWLINE_Littell hevder at han skapte sin hovedperson, Max Aue, ved \xc3\xa5 forestille seg hva han selv kunne ha gjort hvis han hadde blitt f\xc3\xb8dt i f\xc3\xb8rkrigs-Tyskland og blitt nasjonalsosialist._NEWLINE_Les Bienveillantes vant Prix Goncourt i 2006 og Det franske akademis romanpris og er en utfordrer til flere andre litter\xc3\xa6re priser i Frankrike. Littell nektet imidlertid \xc3\xa5 stille opp ved prisutdelingene. Kritikkene i Frankrike var generelt gode. Romanen solgte 280\xc2\xa0000 eksemplarer i l\xc3\xb8pet av de f\xc3\xb8rste seks ukene. Den har per 24. august 2008 solgt mer enn \xc3\xa9n million eksemplarer i Frankrike og er under utgivelse i over tredve land._NEWLINE_Littells eneste tidligere utgitte bok, cyberpunkromanen Bad Voltage (1989), forteller historien om Lynx, en \xc2\xabhalvblods\xc2\xbb som er bosatt i et futuristisk Paris. Littell har dessuten utgitt en detaljert etterretningsrapport om sikkerhetsorganene til Den russiske f\xc3\xb8derasjon (kun som e-bok). I 2007 kom tekstsamlingen \xc3\x89tudes og i 2008 boken om den belgiske nazilederen L\xc3\xa9on Degrelle: Le sec et l'humide (Det t\xc3\xb8rre og det v\xc3\xa5te)."